ගොතටුව අයි ඩී එච් හන්දියේ දී වෙඩි ප්‍රහාරයට ලක් වූ ජීප් රථයේ ගමන් කළේ ප්‍රබල පාතාල සාමාජිකයෙකු වන ශ්‍රී ලංකාවෙන් පැනගොස් සිටින අංගොඩ ලොක්කාගේ ප්‍රධාන ගෝලයෙකු ලෙස සැලකෙන අලවලගේ දොන් සරත් කුමාර හෙවත් චීටා නැමැත්තා බව වාර්තා වනවා.අද(20) පස්වරුවේ මෙම වෙඩි තැබීම සිදු වුනා.චීටා නැමැත්තා සමග ජීප් රථයේ තවත් පුද්ගලයන් දෙදෙනෙකු ගමන් කර තිබෙනවා.වෙඩි තැබීමේ දී ඔවුන් හිස පහත් කරගෙන බේරී ගොස් ඇතැයි සඳහන්.ගොතටුව අයි ඩී එච් මංසන්ධියේ දී ජීප් රථයට දකුණු පසින් ඉස්සර කළ ඉදිරිපස අංක තහඩු නොමැති යතුරු පැදියක සිටි අයෙක් මෙම වෙඩි තැබීම කර ඇතැයි ද වාර්තා වනවා.අංගොඩ ලොක්කා සහ ලඩියා නමින් හඳුන්වන පාතාල කල්ලි සාමාජිකයින් විසින් ඉන්දියාවේ සිට දුරකථනය ඔස්සේ මෙරට පොලිසියට තර්ජන කළ බව පසුගිය දා අනාවරණ වුනා.තම සාමාජිකයින්ට කරදර නොකරන ලෙස පවසමින් ඔවුන් මෙලෙස තර්ජනය කර තිබුණේ මුල්ලේරියාව පොලිස් ස්ථානාධිපතිවරයාටයි.අංගොඩ ලොක්කා සහ ලඩියා නමින් හඳුන්වන පාතාල කල්ලි සාමාජිකයින් මේ වනවිට ඉන්දියාවේ රක්ෂිත බන්ධනාගාර ගතව සිටින්නේ ආගමන විගමන නීති උල්ලංඝනය කිරීම හේතුවෙන්.චෙන්නායි නුවර රැඳවුම් කඳවුරක රඳවා සිටින මොවුන් එහි සිට  දුරකථනය ඔස්සේ මෙලෙස පොලිසියට තර්ජනය කර ඇති බවයි මූලික පරීක්ෂණවලදී  හෙළි වී ඇත්තේ.අංගොඩ උඩුමුල්ල ප්‍රදේශයේ ව්‍යාපාරිකයෙකුගෙන් රුපියල් ලක්ෂ 25ක කප්පම් ඉල්ලීමේ සිද්ධියක් ද පසු ගිය දා වාර්තා වුණා.